# Forskningsprojekt: Karakterisering af kræftcellers arvemateriale hos hund

I dag er der begrænset information om hvilke undertyper af kræfttyperne som findes hos hund, hvilket begrænser vores mulighed for præcis og effektiv behandling.

Projektet er et PhD projekt i samarbejde med & Institutionen för medicinsk biokemi och mikrobiologi på Uppsala Universitet. Det er finansieret af the National Institutes of Health (NIH) og sker i samarbejde med flere skandinaviske universiteter og private dyreklinikker.

## Formål

Projektets formål er at undersøge hvilke forandringer (mutationer), der findes i kræftcellernes arvemateriale (DNA). Desuden vil vi undersøge sammenhængen mellem disse og sygdomsforløbet for at nærmere klassificere kræfttyperne hos hund.

Dette vil fremme forståelsen af kræfttyperne, samt vores mulighed for at give den mest effektive behandling.

Desuden vil vi underinddele kræfttyperne baseret på mutationer og sygdomsforløb. Vi vil få mulighed for at matche kræfttyperne hos hund med de tilsvarende kræfttyper hos mennesker og muliggøre vidensudveksling til gavn for både hunde og mennesker.

## Hvem kan deltage

Hunde over 2 kg

Mistænkt for eller diagnosticeret med en af følgende:

* Knoglekræft (osteosarkom)
* Lymfekræft (lymfom)
* Mælkekirtelknuder (mammatumorer)

## Hvad skal der ske

Din hund vil i løbet af sin udredning eller behandling få taget en blodprøve og en prøve fra selve knuden.

I den forbindelse ønsker vi at udtage ekstra-materiale af både blod og en vævsprøve fra knuden, som vil blive analyseret for forandringer i arvematerialet. Der bliver altså ikke udtaget prøver ud over de sædvanlige.

Hvis din hund skal opereres eller have udtaget en vævsprøve vil ekstramaterialet blive udtaget i samme omgang.

Deltagelse i projektet er gratis og alt overskydende materiale bliver gemt til fremtidige forskningsprojekter.

*Kontaktoplysninger*

Sophie Agger, dyrlæge, PhD studerende

Tlf. 26 35 06 74

Mail: sesa@sund.ku.dk eller

Maja Arendt, dyrlæge, Lektor i Onkologi

Tlf.: 93 50 95 46

Mail: maja.arendt@sund.ku.dk

*Læs mere på* [*https://dyrehospitalet.ku.dk/forskning/forskningsprojekter/mammacancer-hos-hund/*](https://dyrehospitalet.ku.dk/forskning/forskningsprojekter/mammacancer-hos-hund/)

*­­­­*